Silvija BRKIĆ MIDŽIĆ, prof.

HRVATSKI MUZEJ MEDICINE I FARMACIJE HAZU-a I NJEGOVA ZBIRKA NARODNE MEDICINE

Hrvatski muzej medicine i farmacije djeluje kao muzejska jedinica u sastavu Hrvatske akademije znanosti i umjetnosti od 2015. godine. Inicijalni muzejski fundus preuzet je od Akademijina Odsjeka za povijest medicinskih znanosti u kojemu se čuvala objedinjena građa nakadašnjeg Instituta za povijest farmacije i Muzeja za povijest zdravstva. U tijeku su pripremni radovi za budući stalni postav Muzeja koji će biti uređen u prizemlju Akademijine zgrade u Gundulićevoj 24. u Zagrebu, a povremene izložbe za sada se postavljaju u prostorima drugih ustanova.

Zbirku narodne medicine Muzej je naslijedio od svoga prethodnika – Muzeja za povijest zdravstva, koji je osnovan u okrilju Hrvatskog liječničkog zbora 1942. i otvoren za javnost 1944.godine.Osnivač muzeja bio je Dr Vladimir Ćepulić, tadašnji predsjednik Zbora, a veći dio građe za zbirku narodne medicine prikupio je Dr Stanko Sielski, kustos muzeja u osnivanju.